Borobudur

Canḍhi Borobudur panèka sèttong canḍhi Buddha sè bâḍâ è Borobudur, Magelang, Jhâbâ Tengnga, Indonèsia. Canḍhi panèka bâḍâ ra-kèra 100 km è bârâ' dâjâna Semarang, 86 km è bârâ'na Surakarta, bân 40 km è bârâ' lao'na Yogyakarta. Canḍhi sè bânnya' stupana panèka èpaḍḍhek bi' para panganot' aghâma Buddha Mahayana ra-kèra taon 800-an Masehi è dâlem masa kakowasaânna wangsa Syailendra. Borobudur panèka canḍhi otabâ kuil Buddha sè palèng rajâ è dhunnya, sarta dhâddhi sala sèttong monumèn Buddha sè palèng rajâ è dhunnya.

Monumèn panèka bâḍâ empa' dâng-dhângan sè bângontona empa' pasagè sè è attassa bâḍâ tello' pelatarân sè alèngker. È ḍindingnga èhiyasi kalabân 2.672 panel rèlièf bân aslina bâḍâ 504 arca Buddha. Borobudur ghâḍhuwân tumpughân relief Buddha sè palèng ghenna' bân palèng bânnya' è dhunnya. Stupa otama sè palèng rajâ bâḍâ è tengngana sarta dhâddhi taju' bângonto panèka, èlenglengngè bi' tello' bârèsan alèngker 72 stupa sè bâḍâ lobângnga, sè è dâlemma bâḍâ arca Buddha sè toju' asèla kalabân posisi kembhâng teratai sè samporna sarta mudra (sikap tanang) Dharmachakra mudra (aghiling roda).

Monumèn panèka mènangka bângonto alam dhunnya bân èpaḍḍhek dhâddhi kennengngan soccè ghâbây amoljheaghi Buddha, sarta dhâddhi kennengngan nyabis ghâbây nonton manossa ngallè ḍâri nafso dhunnya dâ' jhâlân sè terrang bân pènter manuru' ajhârân Buddha. 

 Sombher